Gokstadskipet

Gokstadskipet er et vikingskip (mer spesifikt krigsskip) fra slutten av 800-tallet. Det er Norges største bevarte vikingskip, og står i dag utstilt på Vikingskipshuset på Bygdøy i Oslo. Skipet ble funnet i «Kongshaugen» (Gokstadhaugen) på gården Gokstad i Sandar kommune (dagens Sandefjord kommune) i Vestfold. Haugen ble utgravd i 1880 under ledelse av antikvar Nicolay Nicolaysen.

29. oktober 2025 ble skipet flyttet til den nye fløyen av Vikingskipshuset. Gokstadskipet er mer skjørt enn Osebergskipet som ble flyttet tidligere. Statsminister Jonas Gahr Støre var tilstede da flyttingen pågikk. Skipet ble flyttet knapt 100 meter og flyttingen tok en hel dag; det var da 100 år siden sist skipet ble flyttet.https://www.vikingtidsmuseet.no/aktuelt/i-dag-flytter-gokstadskipet.html

 Skipet 
Dendrokronologiske prøver viser at skipet ble bygget ca. 890 e.Kr., og ble lagt ned i haugen ca. 10 år etter. Skipet består hovedsakelig av eik. Det er 23,8 m langt og 5,2 m bredt med 16 årepar.http://www.khm.uio.no/besok-oss/vikingskipshuset/utstillinger/gokstad/2-gokstadskipet.html Kulturhistorisk museum, Universitetet i Oslo: Gokstadskipet. Besøkt 6. november 2013 Seilet kan ha vært inntil 110 m² stort, og sannsynligvis laget av vadmel. Skipets toppfart er anslått til 12 knop.

Pr 2019 er skipet i en tilstand av forfall.https://www.nrk.no/kultur/dette-bildet-viser-hvordan-gokstadskipet-forfaller-1.14577804

 Graven 
Gravhaugen inneholdt foruten skipet også knokler fra en mann, tre småbåter, et teltformet gravkammer, en mengde utstyr og flere dyr.

I akterskipet var det bygd et gravkammer av tømmer. I en seng i gravkammeret lå skjelettet til en mann i 40-åra som var 1,85 m høyhttp://www.khm.uio.no/besok-oss/vikingskipshuset/utstillinger/gokstad/3-gokstadgraven.html Kulturhistorisk museum, Universitetet i Oslo: Gokstadgraven. Besøkt 6. november 2013. Identiteten til personen er ikke kjent, men en teori går ut på at det kan ha vært Olav Geirstad-Alv, en småkonge i Vestfold som ifølge Heimskringla døde på denne tiden. Han døde imidlertid i sotteseng etter «fotverk», mens nyere undersøkelser av skjelettrestene viser at denne mannen var usedvanlig kraftig og hadde store hoggskader fra kamp. Dette har fått noen til å tro at det heller er Haklang, som falt under slaget i Hafrsfjord, som er begravet her.

Han har sannsynligvis vært kledd i en forseggjort drakt, for det ble funnet ull og rester av silke med innvevd gulltråd. Graven har vært røvet, og alt av eventuelle våpen, smykker og annet som måtte være av verdi for røverne er borte. Men mye annet lå igjen, og i gravkammeret ble det blant annet funnet et spillebrett med spillebrikker av horn, fiskekroker og seletøybeslag av jern, bly og forgylt bronse. Utenfor gravkammeret lå det kjøkkenutstyr, seks senger, ett telt og en slede. Med i graven var det også 12 hester, seks hunder og en påfugl, samt tre mindre båter.

Rekonstruksjoner
«Viking» (Viking Landfinder), en nøyaktig kopi av Gokstadskipet, ble bygd i Sandefjord og seilt over Atlanteren til Verdensutstillingen i Chicago i 1893 av Magnus Andersen, redaktør for Norges handels- og sjøfartstidende, senere sjøfartsdirektør.


«Ormen Friske» var en svensk kopi av «Gokstadskipet». Det ble bygd våren 1949 ved kursstedet til Frisksportförbundet i Stensund i Södermanland, 7 mil sør for Stockholm, der skipet ble sjøsatt i juni samme år. 22. juni 1950 forliste skipet under en storm i Tyskebukta sør i Nordsjøen. De 15 mennene ombord, som alle var svenske, omkom.

«Ormen Lange», som var bygd som rekvisitt til filmen Vikingene, ble seilt fra Bergen til New York i 1958 som del av premieren til filmen. Dette skipet er bygd i furu, noe som gjorde skipet svakt. Det fikk derfor skader både under innspillingen og under den senere seilasen over Nord-Atlanteren. Seilasen er også omtalt som «Rolf Schønheyders vinlandsferd».

«Hjemkomst», bygd i Minnesota, ble i 1982 seilt fra USA til Norge.

I 1990 ble «Gaia» sjøsatt. Denne kopien er seilt over Atlanteren til USA av Ragnar Thorseth.

 Se også 
Skips- og båtgraver
Osebergskipet
Tuneskipet
Klåstadskipet
Kvalsundskipet
Hedebyskipet
Oseberghaugen
Roskilde
Sutton Hoo
Snape

Referanser

Litteratur



Eksterne lenker

 Kulturarv i Vestfold fylkeskommune om Gokstadhaugen
 Tv-serien ARVEN om Gokstad
 Kulturhistorisk museum om Gokstad revitalised
 Gaia
 Gokstadskipet
 Vikingenes vakre verden, om Oseberg- og Gokstadfunnene, artikkel hos Norgeshistorie.no

Kategori:Vikingskip
Kategori:Arkeologiske artefakter i Norge
Kategori:Skip fra norrøn tid
Kategori:Vikingtiden i Norge
Kategori:1880 i Norge
Kategori:Vitenskap i 1880
Kategori:Skip bygget i Norge
Kategori:Sandefjords historie
Kategori:Skipsgraver i Norge